Lëtzebuerger Arméi
D'Lëtzebuerger Arméi ass zanter dem 30. Juni 1967 eng reng Fräiwëllegenarméi, déi aus ronn 1200 Zaldoten, Kapereel, Ënneroffizéier, Offizéier an Ziviliste besteet. Eng Loftwaff gëtt et säit 2021, eng Marinn existéiert net.

D'Zaldote sinn zanter 1967 exklusiv um Dikrecher Härebierg an der Kasär Grand-Duc Jean, déi et awer schonn zanter 1955 gëtt, stationéiert.

Geschicht 
Kuckt dofir den Artikel: Geschicht vun der Lëtzebuerger Arméi.

Rekrutement a Carrièren 
Fir an d'Lëtzebuerger Arméi als fräiwëllegen Zaldot antrieden ze kënne muss een:
 d'Lëtzebuerger Nationalitéit hunn, oder déi vun engem aneren EU-Memberstaat an zanter op d'mannst dräi Joer zu Lëtzebuerg wunnen;
 tëscht 18 a 26 Joer al sinn;
 keng Krankheeten oder Handicappen hunn, déi mam Militärdéngscht net kompatibel sinn; an
 déi néideg intellektuell, moralesch a physesch Qualitéite mat sech bréngen.

Graden 
 Fräiwëlleg Zaldoten: Premier Soldat-Chef, Soldat-Chef, Soldat de Première classe, Soldat
 Kapereel: 1er Caporal-Chef, Caporal-Chef, Caporal de 1re classe, Caporal
 Ënneroffizéier: Adjudant-Major, Adjudant-Chef, Adjudant, Sergent-Chef, 1er Sergent, Sergent
 Offizéier: Général, Colonel, Lieutenant-Colonel, Major, Capitaine, Lieutenant en 1er, Lieutenant

Am Géigesaz zu deene meeschten aneren Arméien, huet d'Lëtzebuerger Arméi ëmmer just ee Generol OF-6, de Chef d'État-major de l'Armée.

D'maximal Kadergréisst läit bei 110 Offizéier, 260 Ënner-Offizéier an 100 Kapereel.

Organisatioun 
D'Lëtzebuerger Arméi wéi mer se haut kenne geet op d'Gesetz vum 29. Juni 1967 zeréck, dat den obligatoresche Militärdéngscht ofgeschaaft an déi nei Organisatioun vun der Arméi gereegelt huet.

kuckt och den Artikel: Kommandante vun der Lëtzebuerger Arméi

Verhalenscode 
 Ech dénge fräiwëlleg dem Lëtzebuerger Land.
 Ech erfëlle meng Missioun mat Entschlossenheet, Verantwortung an Initiativ a kucken dono eréischt no mir.
 Wann noutwenneg setzen ech ënner Asaz vum eegene Liewe meng Waffe kontrolléiert an.
 Ech respektéieren d'Dignitéit vun all Mënsch an hale mech un internationaalt an humanitäert Recht, d'Gesetzer a Reglementer.
 Am Respekt vun den Traditiounen trieden ech an Éieren op a weise Courage och ënner schwéieren Ëmstänn.
 Ech beweise Professionalismus, Disponibilitéit a Flexibilitéit a schaffe permanent u mir.
 Ech si riicht an éierlech, hu Respekt an Disziplin a gi mam gudde Beispill vir.

Missiounen 
D'gesetzlech Funktioun vun der Lëtzebuerger Arméi steet ganz am Kader vun der Force publique.

National 
 Bedeelegen un der Verdeedegung vum Territoire vum Groussherzogtum am Fall vun engem arméierte Konflikt
 Bedeelegen un der Protektioun vu liewenswichtege Punkten a Raim vum nationalen Territoire
 Ënnerstëtze vun aneren ëffentlechen Administratiounen a vun der Populatioun am Intressi vun der grousser Allgemengheet an am Fall vu Katastrophen
 Ubidde vun enger Virbereedung op Beruffer am ëffentlechen oder private Secteur fir fräiwëlleg Zaldoten

International 
 Bäidroen un der kollektiver oder gemeinsamer Verdeedegung, am Kader vun den internationalen Organisatiounen an deenen de Groussherzogtum Member ass
 Am selwechte Kader: Bedeelegen un Humanitär- an Evakuatiounsmissiounen, Friddensmissiounen, souwéi Force de Combat Missioune fir d'Bewältege vu Krisen, inklusiv Operatioune fir Fridden ze schafen
 Bedeelegen un der Verifikatioun an der Kontroll vun der Ausféierung vun den internationale Missiounen an deenen de Groussherzogtum Member ass.

Ausrëschtung

Uniform 
Kuckt dofir den Artikel: Uniforme vun der Lëtzebuerger Arméi.

Waffen 
 Pistoul Glock 17 9 mm
 Gewier Steyr AUG 5,56 mm
 Gewier Steyr AUG HBar 5,56 mm
 Maschinnegewier FN MAG 7,62 mm
 Schwéiert Maschinnegewier Mi.50 12,7 mm
 Anti-Panzerwaff LAW 66 mm
 Anti-Panzer-Waffesystem NLAW
 Kanoun 105 mm (gëtt nëmme méi fir den Tir d'honneur benotzt)

Gefierer

Um Land 

 HMMWV
 ATF Dingo
 Camion MAN
VW Amarok, als LMPV (Light Multipurpose Vehicle)
Bis 2025 sollen all d'Hummer an Dingoen ersat ginn. Dëst duerch 80 nei CLRV (Commandement, de liaison et de reconnaissance) Gefierer vum selwechten Typ. Si sollen tëscht 15-20 Joer am Asaz sinn.

An der Loft 
D'Lëtzebuerger Defense huet den 13. Juni 2001 mat de Belschen Homologen, am Kader vun NATO Verflichtungen, eng Konventioun ënnerschriwwen, fir zesummen een Airbus A400M Militär Transportfliger ze kafen. 2005 gouf en entspriechend Gesetz ugeholl.

No 7 Joer Retard wéinst technesche Problemer, huet den 13. Abrëll 2020 den A400M zu Sevilla säin éischten Testfluch gemaach. Zanter August flitt e mat de Lëtzebuerger Faarwen. Mat der Seriennummer "MSN104" an ënnert der militärescher Immatrikulatiounsnummer CT-01, ass de Lëtzebuerger Transportfliger den 8. Oktober 2020 owes um Findel ageweit ginn.

Den CT-01 gëtt um belsche Stëtzpunkt zu Melsbroek zesumme vun der Lëtzebuerger a Belscher Arméi bedriwwen Lëtzebuerg stellt bis zu 6 Piloten an 6 Loadmaster zur Verfügung..

Asätz 
A senger éischter Missioun am Mee 2021, huet den A400M 13 Zaldote vun der Lëtzebuerger Arméi an de Mali bruecht.

Am Hibléck vun der Evakuatioun vu Mënschen aus der Afghanescher Haaptstad Kabul, ass den CT-01, den 18. August 2021 op Islamabad an de Pakistan geflunn. 93 Europäesch Matbierger konnte sou virun den Taliban flüchten.

De 27. August 2021 ass den A400M de Kontingent EUTM Mali 2021-03 vum Findel an de Mali geflunn.

Um Waasser 
Lëtzebuerg huet keng Krichsmarinn.

Anert Geschier 
 Radio PR4G
 Radio BAMS
 Waasseropbereedungsanlag WTC 1600 GT a Waasserverpakungsanlag WPS 1600 GT

Literatur 
 Jacques Leider: L'armée luxembourgeoise d'après-guerre - Structures, fonctions, fonctionnement; Lëtzebuerg (Sankt-Paulus), 1993.
 Paul Cerf: Le Luxembourg et son armée - Le service obligatoire au Grand-Duché de Luxembourg de 1945 à 1967 ; Lëtzebuerg (RTL Édition), 1984; 217 Säiten (ill.). ISBN 2-87951-044-9
 Willy Bourg, zesumme mam André Muller: Eis Garde - Die Geschichte der Grossherzoglichen Garde (1945-1966) im Rahmen der luxemburgischen Pflichtarmee, Lëtzebuerg (Sankt-Paulus), 1990. 
 Willy Bourg, zesumme mam André Muller: Ons Arméi - Die Luxemburger Pflichtarmee 1944 bis 1967, Band I, Lëtzebuerg (Eegeverlag), 1997.

International Organisatiounen 
 Organisatioun vum Nordatlantik-Traité (NATO)
 Supreme Headquarters Allied Powers Europe (SHAPE)
 Westeuropäesch Unioun (WEU), bis zu hirer Ofschafung 2011
 Eurocorps
 Organisatioun fir Sécherheet an Zesummenaarbecht an Europa (OSZE)
 Europäesch Unioun

Kuckt och 
 Geschicht vun der Lëtzebuerger Arméi
 Kommandante vun der Lëtzebuerger Arméi
 Uniforme vun der Lëtzebuerger Arméi
 NATO

Um Spaweck 

 Offiziell Websäit vun der Lëtzebuerger Arméi
 Offiziell Websäit vum Arméis-Marche